ེ་བཙུན་རྩེ་མོས། སློབ་དཔོན་གོས་དམར་པོ་དང་ལྡན་པས། རྡོ་རྗེ་བཟུང་བས། སློབ་མ་ལ་གོས་དམར་པོ་སྐོན་ཏེ། ཨ་ཁཾ་ཝི་ར་ཧཱུྃ། ཞེས་བྱ་བས། གོས་དམར་པོས་གདོང་གཡོགས་བཅིང་ངོ་། ། ཞེས་བཤད་པ་དང་འགལ་ཏེ། ལུང་དེ་དག་ལས་གོས་དམར་དང་། མིག་རས་སྦྱིན་པར་བཤད་ཀྱི། སྟོད་གཡོགས་སྨད་གཡོགས་མ་བཤད་ལ། ཡོ་ག་དང་། ཕྲེང་བ་སོགས་ནས་བཤད་ཀྱང་དེ་དག་འདིར་ཤེས་བྱེད་དུ་མི་རུང་ངོ་། ། ཞེས་བཀོད་དོ། ། དེ་ལ་མ་བརྟགས་པའི་སྨྲ་བ་ཡིན་ཏེ། ཁྱོད་ཀྱི་ལུགས་ལ་གོས་དམར་དེ་ཇི་ལྟ་བུ་ཞིག་ཡིན། ཞྭའམ་ལྷམ་མམ། ཕྱི་གོས་སོགས་བྱེ་བྲག་པ་ནི་གང་ཡང་ཡིན་པ་མི་རིགས་ཏེ། གོས་དམར་སྦྱིན་པར་བཤད་ཀྱི་དེ་དག་མ་བཤད་པའི་ཕྱིར་རོ། ། དེས་ན་གོས་ཀྱི་བྱེ་བྲག་གང་ཡང་མ་ཡིན་པའི་གོས་དམར་དེ་སྟོན་ཅིགཡང་ཕྲིན་ཡིག་ལས། སྡུག་པ་ཁྱོད་ནི་སུ་ཞིག་ཡིན། ། ཞེས་སོགས་ཀྱིས་དྲིས་ལན་བྱས་ནས། དཔྲལ་བར་ཨོཾ་སོགས་ཀྱིས་སྐུ་གསུམ་སྦྱང་བའི་གོང་འོག་ནོར་ཏེ། བཟང་པོ་ཡོངས་བཟུང་ལ། སྐུ་གསུམ་རྣམ་པར་སྦྱང་བའི་ཕྱིར། ། ཡི་གེ་གསུམ་པོ་རྣམ་པར་འགོད། ། གསང་སྔགས་ཟློས་ཤིང་ལག་བཟུང་ནས། ། སློབ་མ་བཞུགས་པར་བྱ་བ་ཡིན། ། ཨོཾ་གི་ལི་གི་ལི་མ་ལི་གུརྞི་ཏ་བཛྲ་སཏྭ་ཙ་ལེ་ཡུཾ་ཡུཾ་ཡུཾ་སྭཱ་ཧཱ། སློབ་མ་བཞུགས་པའི་སྔགས་སོ། ། སྡུག་པ་ཁྱོད་ནི་སུ་ཞིག་ཅེས། ། བླ་མས་སློབ་མ་ལ་ནི་བྲི། ། ཞེས་དང་། རིན་ཆེན་འབར་བ་ལས། བསྲུང་ཞིང་སྐུ་གསུང་ཐུགས་སྦྱང་སྦྱར། ། བུ་སྡུག་ཁྱོད་སུ་ཅི་ལ་དགའ། ། ཞེས་དང་། རྗེ་བཙུན་རྩེ་མོས་ཀྱང་། ཐོག་མར་ཡི་གེ་གསུམ་གྱིས་སྦྱངས་ནས། དྲིས་ལན་བཤད་པ་དང་འགལ་བའི་ཕྱིར་རོ། ། ཞེས་བཀོད་དོ། ། འདི་ནི་དང་པོའི་ཡི་གེ་ལ་མ་འཁྲུགས་པར་ཡོད་ཀྱང་། ཕྱིས་ཀྱི་ཡི་གེ་པ་དག་གིས། ཆད་འཇུག་ནོར་བའི་དཔེ་མཐོང་བ་མ་དཔྱད་པར་ཟད་དོ། ། ཡང་ཕྲིན་ཡིག་ལས། བུདྡྷ་པུ་ཛ་སོགས་ཀྱིས་ཕྱག་བྱས་ནས་རྣམ་སྣང་དུ་བསྐྱེད་པ་གོང་འོག་ནོར་ཏེ། བཟང་པོ་ཡོངས་བཟུང་དུ། དེ་ནས་ནང་དུ་བཅུག་ནས་ནི། ། རྣམ་པར་སྣང་མཛད་སྦྱོར་བྱིན་ལ། ། སྔགས་ཀྱིས་བྱིན་གྱིས་བརླབ་བྱས་ཏེ། ། དེ་ནས་དམ་ཚིག་བཟུང་བར་བྱ། ། ཨོཾ་བུདྡྷ་པུ་ཛ་ས་ཐ་ན་ཡ་སོགས་གསུངས་ཤིང་། རྗེ་བཙུན་རྩེ་མོས་ཀྱང་། སློབ་མ་དེ་བདག་མེད་མའི་ང་རྒྱལ་ལས་རྣམ་པར་སྣང་མཛད་དུ་བསྐྱེད་དོ། ། དེ་ནས་སློབ་མས་ཨོཾ་བུདྡྷ་པུ་ཛ་ས་ཐ་ན་ཡ་སོགས་གསུང་པ་དང་འགལ་བའི་ཕྱིར་རོ། ། ཞེས་བཀོད་དོ། ། ལག་ལེན་འདི་དག་རིན་ཆེན་འབར་བར་མི་འབྱུང་བས། སྐབས་འདིར་མེད་མི་རུང་གི་ཆོ་ག་མ་ཡིན་ཀྱང་། སྤྲོས་པའི་ངོར་མཛད་པ་ཡིན་ལ། གོ་རིམ་ནི། སློབ་དཔོན་རིན་པོ་ཆེའི་དབང་ཆུའི་དེའི་སྐབས་ཀྱི་ས་བཅད་ལས། སྔོན་འགྲོ་ལུས་དབུལ་ཞིང་བྱིན་གྱིས་བརླབས་པ་ཞེས་གསུངས་པའི་རིམ་པ་ལྟར་བཀོད་པ་ཡིན་པས་འདི་ལ་འགལ་བ་ཅི་ཞིག་ཡོད། ཡང་ཕྲིན་ཡིག་ལས། ཡེ་ཤེས་ཕབ་པའི་རྗེས་ལ་མན་ངག་ལུགས་ལྟར་ཏཱིཥྛ་བཛྲས་བརྟན་པར་བྱེད་པའང་ནོར་ཏེ། བཟང་པོ་ཡོངས་བཟུང་ལས། ཨོཾ་ཏཱིཥྛ་བཛྲ་ས་མ་ཡ་པྲ་ཏི་པ་ལི་ཏ་ཧཱུྃ་ཧཱུྃ་ཧཱུྃ་ཧོ་ཧོ་ཧོ་སྭཱ་ཧཱ། ཡེ་ཤེས་བབ་པ་ལས་མི་བསྐྱོད་པར་བྱེད་པའི་སྔགས་སོ། ། ཞེས་དང་། རྗེ་བཙུན་རྩེ་མོས་བབས་པ་དེ་བརྟན་པར་བྱ་བའི་ཕྱིར། སྤྱི་བོར་རྡོ་རྗེ་བཞག་ལ། ཨོཾ་ཏཱིཥྛ་བཛྲ་སོགས་དང་། ཞེས་བྱ་བ་བརྗོད་ལ་དམིགས་པ་གཏོད་དུ་གཞུག་གོ། ཅེས་པ་དང་འགལ་བའི་ཕྱིར་རོ། ། ཞེས་བཀོད་དོ། ། འདི་ཡང་རིན་ཆེན་འབར་བ་མ་མཐོང་བའི་སྨྲ་བ་སྟེ། རིན་ཆེན་འབར་བ་ལས། དབབ་པ་དེ་ནི་བརྟན་བྱ་བ། ། དེ་ལ་ཏཱིཥྛ་བཛྲ་བརྗོད། ། ཅེས་གསུངས་པའི་ཕྱིར་རོ། ། ཡང་ཕྲིན་ཡིག་ལས། དེ་བཞིན་གཤེགས་པ་ཀུན་གྱི་གནས། ། སོགས་ཀྱིས་གསོལ་བ་འདེབས་པ། བཟང་པོ་ཡོངས་བཟུང་སོགས་ཌོཾ་བྷི་ལུགས་ཀྱི་ཡི་གེ་རྣམ་དག་ལས་མ་བཤད། ཅེས་བརྗོད་དོ། ། འདི་ནི་སྤྱི་རྒྱུད་ལས་འབྱུང་བ། དཀྱིལ་འཁོར་སྤྱིའི་ཆོ་ག་སྟེ། སྤྲོས་པའི་ངོར་མཛད་པ་ཡིན་པས། ངེས་པར་མེད་མི་རུང་དུ་བཞེད་པ་མ་ཡིན་ནོ། ། ཡང་ཕྲིན་ཡིག་ལས། སྔོན་འགྲོ་ཤིས་པའི་སྐབས་སུ། སྟེང་དུ་གདུགས་དཀར་པོ། ཞེས་པ་ནོར་ཏེ། རྗེ་བཙུན་རྩེ་མོས། སྟེང་དུ་བླ་རེ་བྲིས་པ་དང་། གཡས་སུ་གདུགས་དཀར་པོ་དང་། གཡོན་དུ་རྒྱལ་མཚན་སྒྲེང་བ་དང་། ཞེས་འདི་དང་མན་ངག་ལུགས་གཉིས་ཀའི་དཀྱིལ་ཆོག་ནས་གསུང་བ་དང་འགལ་ཞིང་། ཁྱོད་ཀྱིས་འོག་རྡོ་རྗེ་སློབ་དཔོན་གྱི་དབང་གི་སྐབས་སུ་གནས། དབང་སྟེགས་ཀྱི་སྟེང་ན་བླ་རེ། གཡས་སུ་ཧཱུྃ་ལས་གདུགས། གཡོན་དུ་ཨོཾ་ལས་རྒྱལ་མཚན། ཞེས་བཤད་པ་དང་ནང་འགལ་བའི་ཕྱིར་ཞེས་བཀོད་དོ། ། དེ་ནི་བྱ་བ་ཤིན་ཏུ་ཆུང་བ་ལ་འབད་པ་བྱེད་པར་ཟད་དོ། ། སྐབས་འདིར་གདུགས་སྟེང་དུ་ཡོད་པ་ཙམ་ཞིག་སྟོན་གྱི། བླ་རེ་སོགས་གསུམ་གྱི་གོ་ས་སྟོན་པའི་ཕྱིར་བརྗོད་པ་མ་ཡིན་པས། ཅིའི་ཕྱིར་འགལ། ཡང་ཕྲིན་ཡིག་ལས། སློབ་མ་མེ་ཏོག་གང་ལ་ཕོག་པའི་ལྷར་བསྐྱེད་དེ། ཡུངས་ཀར་དང་། ཆུས་སྦྱངས་ནས། བཀྲ་ཤིས་བྱེད་པའང་ནོར་ཏེ། བཟང་པོ་ཡོངས་བཟུང་དང་། རིན་ཆེན་འབར་བ་ལས། དཀྱིལ་འཁོར་གཉིས་པར་སློབ་མ་བཞག། མཆོད་ཡོན་ཞབས་བསིལ་ལ་སོགས་སྦྱིན། ། སྦྱངས་པའི་ཆོ་ག་བྱས་ནས་ནི། ། སློབ་མ་ཤིས་པར་འདོད་པའི་ཕྱིར། ། བླ་མས་བཀྲ་ཤིས་གླུ་བླང་བྱ། ། ཞེས་དང་། རྗེ་བཙུན་རྩེ་མོས། དང་པོ་མེ་ཏོག་གང་ལ་ཕོག་པའི་ལྷར་ཡན་ལག་བཞི་རྫོགས་སུ་བསྐྱེད་དེ། དེ་ལ་ཆུ་བཞི་དབུལ། དེ་ནས་སྦྱང་བ་བྱས་ནས། མེ་ཏོག་སོགས་ཀྱིས་མཆོད་དེ། བཀྲ་ཤིས་བྱ་བར་བཤད་པ་ལས། ཆུ་བཞི་སོགས་ཀྱི་མཆོད་པ་རྣམས་ཆད་པའི་ཕྱིར། ཞེས་བཀོད་དོ། ། དེ་ཡང་ཞིབ་ཏུ་མ་བརྟགས་པའི་སྨྲ་བ་སྟེ། ཕྱོགས་ཐམས་ཅད་ནས་མཆོད་པ་སྣ་ཚོགས་ཀྱིས་མཆོད་ཅེས་པ་འདི་མ་མཐོང་བར་ཟད་པའི་ཕྱིར་རོ། ། ཡང་ཕྲིན་ཡིག་ལས། བཀྲ་ཤིས་ཀྱི་ཚིགས་བཅད་ཀྱང་། སེམས་ཅན་ཀུན་ལ་ཕན་འབྱུང་མངའ་བ་པོ། ། ལ་སོགས་པ་རྡོ་རྗེ་འབྱུང་བ་ནས་བཤད་པ་ལྟར་བྱེད་པའང་ནོར། ཤླཽ་ཀ་བཅུ་དགུའི་བདག་ཉིད་ཅན་གྱི་བཀྲ་ཤིས་དེ་ནི། དཔལ་མཆོག་ནས་གསུང་པའི་ཤེས་རབ་ཀྱི་ཕ་རོལ་ཏུ་ཕྱིན་པ་སྒོ་ཉི་ཤུ་རྩ་ལྔ་དང་བསྟུན་ནས། བཅོམ་ལྡན་འདས་ཀྱི་མཛད་པ་ཉི་ཤུ་རྩ་ལྔར་བསྟན་པའི་ཤིས་པ་ཡིན་ལ། འདིར་ནི། བཟང་བཟུང་། འགྲེལ་པ་ཀུ་མུ་ཏི། རིན་ཆེན་འབར་བ་གསུམ་ཆར་དུ་གུར་ལས་གསུང་པ་མཛད་པ་བརྒྱད་དང་བསྟུན་པའི་བཀྲ་ཤིས་ཤླཽ་ཀ་བཅུ་གསུམ་གསུང་པ་དེ་བྱ་བར་རིགས་པའི་ཕྱིར་རོ། ། ཞེས་བཀོད་དོ། ། འདི་ནི་ཞིབ་ཏུ་རེ་བའི་རྩིང་རྟགས་ཏེ། རྡོ་རྗེ་གུར་ལས། ཆོས་ཀྱི་འཁོར་ལོ་བསྐོར་བ་དང་། ། རིགས་དང་བྱང་ཆུབ་བྱེད་པ་དང་། ། དེ་ཉིད་དུ་ནི་ལྟར་གཤེགས་དང་། ། ཁྱིམ་ནས་འབྱུང་བར་བྱེད་པ་དང་། ། རབ་ཏུ་བྱུང་བ་འཛིན་པ་དང་། ། ཡོངས་སུ་སྐྱེ་བ་ལེན་པ་དང་། ། ཡོངས་སུ་མྱ་ངན་འདས་པ་སྟོན། ། ཞེས་གསུངས་པས། དེར་འབྱུང་བའི་རིགས་སུ་སྐྱེ་བ་བཞེས་པ་དང་། རབ་ཏུ་འབྱུང་བའི་མཛད་པ་རྣམས་འདིར་མི་འབྱུང་བས་ཇི་ལྟར་ན་གུར་ལས་འབྱུང་བའི་མཛད་པ་བརྒྱད་དང་བསྟུན་པ་ཡིན། རིན་ཆེན་འབར་བར་འབྱུང་བའི་སངས་རྒྱས་ཀྱི་མཛད་པའི་བཀྲ་ཤིས་ཀྱི་ཚིགས་བཅད་འདི་དག་ཐམས་ཅད། འགྱུར་ཁྱད་མ་གཏོགས་ཇི་ལྟ་བ་བཞིན་དུ། ཤླཽ་ཀ་བཅུ་དགུ་པོ་འདིར་འབྱུང་བས། ཇི་ལྟར་ན་འདི་བྱས་པས་ནོར་བ་ཡིན། མྱ་ངན་ལས་འདས་པའི་མཛད་པ་བསྟན་པའི་བཀྲ་ཤིས་ལ་སོགས་པ་འགའ་ཞིག་ལྷག་པས་ནོར་ན། རྡོ་རྗེ་གུར་དང་བསྟུན་པ་འདིར་བྱ་བར་ཁས་བླངས་པ་དེ་མ་ཐག་ཏུ་བརྗེད་དམ་ཅི། ཡང་ཕྲིན་ཡིག་ལས། འོད་དཔག་མེད་རྡོ་རྗེའི་དབང་ལ། ཨོཾ་ཤྲཱི་ཧེ་རུ་ཀ་ཨ་ཏི་པ་ཏི་སཏྭཾ། ཞེས་སོགས་ཀྱིས་རྡོ་རྗེ་སྦྱིན་པ་ནོར་ཏེ། རྗེ་བཙུན་རྩེ་མོས། ཨོཾ་བཛྲ་ཨ་ར་ལི་ཧོ། བཛྲ་ཝ་ར་ཏ་ཀ་ཧཱུྃ། ཞེས་བརྗོད་ལ་སློབ་མའི་ལག་པ་གཡས་པར་རྡོ་རྗེ་གཏད། ཅེས་པ་དང་འགལ་བའི་ཕྱིར་རོ། ། ཞེས་བཀོད་དོ། ། དེ་ཡང་ཞིབ་ཏུ་མ་བརྟགས་པའི་སྨྲ་བ་སྟེ། རིན་ཆེན་འབར་བ་ལས། རྡོ་རྗེའི་དབང་གི་སྐབས་སུ་སྔགས་མ་གསུང་པར། དྲིལ་བུའི་སྐབས་སུ་གསུང་པ་ཉིད། གཉིས་ཀའི་ཐུན་མོང་གི་སྐབས་སུ་མཚོན་པ་སྟེ། འོན་ཀྱང་བཛྲ་གོང་འོག་གཉིས། ཤྲཱི་ཧེ་རུ་ཀ་དང་། ཝི་རར་བསྒྱུར་བ་ནི། བླ་མའི་མན་ངག་ལས་འབྱུང་བ་ཡིན་ནོ། ། ཡང་ཕྲིན་ཡིག་ལས། བརྟུལ་ཞུགས་ཀྱི་རྡོ་རྗེའི་སེམས་དཔའ་ལ་ཟླ་གདན་བྱེད་པའང་ནོར་ཏེ། རྡོ་རྗེ་སེམས་དཔའ་མི་བསྐྱོད་པའི་རྣམ་པར་བསྐྱེད་པའི་ཕྱིར་དང་། རྗེ་བཙུན་རྩེ་མོས་ཉི་གདན་དུ། འདི་དང་མན་ངག་ལུགས་གཉིས་ཀྱི་དཀྱིལ་ཆོག་ཏུ་བཤད་པ་དང་འགལ་བའི་ཕྱིར། ཞེས་བཀོད་དོ། ། དེ་ཡང་མ་རྟོགས་པའི་སྨྲ་བ་ཡིན་ཏེ། ཉི་གདན་དུ་བཞག་པ་ནི། དཀྱིལ་འཁོར་འདི་ཉིད་ཀྱི་རྒྱུ་རྡོ་རྗེ་འཆང་ཡིན་པའི་སྒོ་ནས་བཞག་པ་ཡིན་ལ། མི་བསྐྱོད་པའི་རྣམ་པ་ཞེས་པ་ནི་སྒྲུབ་བྱེད་ཀྱིས་ཕོངས་པའི་སྨྲ་བ་ཡིན་ཞིང་། དཀྱིལ་འཁོར་དང་སྐྱེ་མཆོག་གཞན་དང་ཐུན་མོང་དུ། སཾ་བྷུ་ཊི་ལས་བཤད་པའི་རྡོ་རྗེ་སེམས་དཔའ་ཡང་བཞེད་པས། དེ་ལ་ཟླ་གདན་གསུངས་པས། ཕྱོགས་དེ་གསལ་བར་མཛད་པ་ཡིན་པའི་ཕྱིར་རོ། ། ཡང་ཕྲིན་ཡིག་ལས། དབང་བཞི་ཀའི་མཇུག་ཏུ། རྗེ་བཙུན་རྩེ་མོས་བཤད་པའི་ས་དུ་ཐོབ་དང་། བརྡའ་གང་ཡིན་པ་གཉིས་འཆད་དོ། ། ཞེས་བཀོད་དོ། ། དེ་དག་ནི་རྒྱས་བསྡུས་ཀྱི་ཁྱད་པར་ཙམ་ཡིན་གྱི། རྣམ་པ་ཀུན་ཏུ་དགོངས་པ་མ་ཡིན་པས། དགག་པ་ལ་དགའ་བ་ཙམ་དུ་ཟད་དོ། ། ཡང་ཕྲིན་ཡིག་ལས། གསང་དབང་གི་སྐབས་སུ་ཨ་བྷ་ཡ་སོགས་ཀྱིས་བཤད་པ་ལྟར། ཐོག་མར་ཡབ་དང་། དེ་ནས་འདི་ནི་བླ་ན་མེད་སོགས་ཀྱི་ཡུམ་གྱི་བྱང་སེམས་གནང་བར་བྱེད་པའང་། འདི་པའི་ལུགས་ལ་ཤིན་ཏུ་ནོར་ཏེ། རྗེ་བཙུན་རྩེ་མོས། དེ་ནས་དེའི་དེ་ཁོ་ན་ཉིད་བརྗོད་པར་བྱ་སྟེ། འདི་ནི་དེ་ཉིད་བླ་ན་མེད། ། ཅེས་དབང་གི་དེ་ཁོ་ནར་གསུངས་པའི་ཕྱིར་རོ། ། གལ་ཏེ་བཟང་བཟུང་དང་། རིན་ཆེན་འབར་བ་གཉིས་ཀ་ལས། དག་པའི་ལྕེ་ཡི་མཆོག་གི་ནི། ། གཉིས་ཀ་ལས་བྱུང་བླང་བར་བྱ། ། ཞེས་བཤད་དོ་ཞེ་ན། ལུང་དེའི་དོན་ནི། ཡབ་ཡུམ་སོ་སོའི་བྱང་སེམས་སྟེར་བ་མིན་གྱི། རྗེ་བཙུན་རྩེ་མོས། སློབ་དཔོན་ཡབ་ཡུམ་གྱི་མཁའ་གསང་ནས། བྱང་ཆུབ་ཀྱི་སེམས་དུང་དང་ཀུནྡ་ལྟར་དཀར་བ་སློབ་མའི་ལྕེ་ལ་བཞག་པར། སློབ་དཔོན་དང་སློབ་མ་གཉིས་ཀས་བསྒོམས་ལ། ཞེས་པ་ལྟར། གཉིས་ཀའི་བྱང་སེམས་ཡབ་ཀྱི་ཕྱོགས་གཅིག་ཏུ་གནང་བས་ན་ཡབ་ལས་ཐོབ་པ་ཞེས་སུ་མིང་འདོགས་པ་ཡིན་གྱི། གཞན་དུ་ན་གཉིས་ཀ་ལས་བྱུང་། ཞེས་པ་འདི་མི་འཐད་པར་འགྱུར་རོ། ། ཞེས་བཀོད་དོ། ། དེ་ནི་གཞུང་དེ་དག་གི་དོན་ལ་རྟོག་དཔྱོད་གཏན་མ་བྱས་པའི་སྨྲ་བ་སྟེ། སློབ་དཔོན་ཡབ་ཡུམ་གྱི་མཁའ་གསང་ལས་བྱང་སེམས་སློབ་མའི་ལྕེ་ལ་བཞག་པ་སྟེ། མཁའ་ལས་བཞག་གམ། གསང་བ་ལས་བཞག་གམ། གཉིས་ཀ་ལས་བཞགདང་པོ་ལྟར་ན་ཡབ་ལས་ཐོབ་པ་ཞེས་མིང་འདོགས་པ་འགལ་ལ། གཉིས་པ་ལྟར་ན། གཉིས་ཀ་སྨྲོས་པ་དོན་མེད་པར་འགྱུར་ཞིང་། གསུམ་པ་ལྟར་ན། ལྷག་པའམ། སོ་སོ་བས་བཞགདང་པོ་ལྟར་ན། ཡབ་ལས་ཐོབ་པ་དང་། ཡུམ་ལས་ཐོབ་པ་ཞེས་སོ་སོར་བཞག་ཏུ་མི་རུང་ཞིང་། གཉིས་ཀ་ལས་ཐོབ་པ་ཞེས་པ་འདིར་མི་བཞེད་པའི་ཕྱིར་རོ། ། གཉིས་པ་ལྟར་ན། ཚིགས་སུ་བཅད་པ་སོ་སོ་ལ་སོ་སོར་བཞག་པ་ལ་ཉེས་པ་ཅི་ཞིག་ཡོད། དེ་ཁོ་ན་ཉིད་བརྗོད་པ་ཡིན་ཀྱང་། བྱང་སེམས་མྱང་བར་ཅིའི་ཕྱིར་འགལ་ཏེ། ཚིགས་སུ་བཅད་པ་འདིའི་མཇུག་ཏུ། དམ་པའི་བདེ་བ་ཡང་དག་མྱང་། ། ཞེས་གསུངས་ལ། འདིར་བདེ་བ་མྱང་བ་སློབ་དཔོན་ཡབ་ཡུམ་གྱི་བྱང་སེམས་ལ་ལྟོས་པའི་ཕྱིར་རོ། ། ཡང་ཕྲིན་ཡིག་ལས། ཤེས་རབ་ཡེ་ཤེས་ཀྱི་དབང་ལ། བཅོམ་ལྡན་ཞི་བ་ཆེན་པོ་ཀྱེ། ། ཞེས་སོགས་ཀྱིས་གསོལ་བ་འདེབས་པའང་ནོར་ཏེ། རིན་ཆེན་འབར་བ་དང་། རྗེ་བཙུན་རྩེ་མོས། བྱང་ཆུབ་རྡོ་རྗེ་སངས་རྒྱས་ལ། ། སོགས་བཤད་པ་དང་འགལ་བའི་ཕྱིར་རོ། ། ཞེས་བཀོད་དོ། ། དེ་ཡང་། ཡི་གེ་ཙམ་སྙིང་པོ་བྱས་པའི་སྨྲ་བ་སྟེ། སློབ་དཔོན་རིན་པོ་ཆེས་གསང་དབང་གི་སྐབས་སུ། བྱང་ཆུབ་རྡོ་རྗེ་ཞེས་བྱ་བ་ལ་སོགས་པ་དང་། བཅོམ་ལྡན་ཞི་བ་ཆེན་པོ་ཀྱེ། ། ཞེས་བྱ་བ་ལ་སོགས་པས་གསོལ་བ་གདབ་པར་བྱའོ། ། ཞེས་གསུངས་པ་ནི། ཤེས་རབ་ཡེ་ཤེས་ལ་ཡང་འགྲེ་བར་བཞེད་པ་ཡིན་ཏེ། རྩ་རྒྱུད་ལས། གསོལ་བ་གདབ་པ་འདི་ཤེས་རབ་ཡེ་ཤེས་ཀྱི་དབང་དང་འབྲེལ་པར་འཆད་པའི་ཕྱིར། སློབ་དཔོན་འདི་ཡང་བཞེད་དོ། ། ཞེས་དགོངས་སོ། ། དེ་དག་གིས་ནི་དཀྱིལ་འཁོར་གྱི་ཆོ་ག་ལ་འགལ་བ་བརྗོད་པ་སྤང་བ་བསྟན་ཟིན་ཏོ། ། ཌོཾ་བྷིའི་གཞུང་དང་གོང་མའི་གསུང་རབ་རྣམས། ། ལེགས་པར་རྟོགས་པའི་བློ་གྲོས་སྤྱན་ལྡན་ཞིང་། ། རིགས་རུས་ལོངས་སྤྱོད་ཀུན་གྱིས་ཆེར་གྱུར་པའི། ། གསུང་རབ་ཉིན་བྱེད་མཁའ་ལ་ཤར་བའི་ཚེ། ། བློ་ངན་ཉིན་སྤོང་ཚོགས་རྣམས་ཕྱིར་ཕྱོགས་ཏེ། ། རང་སྣང་མུན་པའི་ཁུང་བུའི་སྤྱོད་ཡུལ་གྱིས། ། ངོམས་པའི་ཚིག་ལ་དབང་པོའི་རྡོ་རྗེ་ཞེས། ། བཏགས་ནས་ལམ་ལོག་ལྷ་མིན་དཔུང་འཇོམས་ཟེར། ། སྔོན་ཚེ་རི་རྣམས་བརྗོད་པས་འགྲོ་འཇོམས་ཆེ། ། དབང་པོའི་རྡོ་རྗེས་རིགས་ཚོགས་རྐང་པ་བཅག། དེ་ཕྱིར་རྡོ་རྗེ་དེ་ལ་རི་འཇོམས་ཞེས། ། གྲགས་པའི་དོན་དེ་བཞིན་དུ་ཤེས་པར་གྱིས། ། དེ་ལྟར་འབད་ལས་བསོད་ནམས་གང་ཐོབ་པ། ། དེ་ཡིས་འགྲོ་ཀུན་ཡང་དག་བཤེས་གཉེན་གྱིས། ། ཟིན་ནས་མི་དགེའི་བཤེས་ཀྱིས་མི་འཕྲོགས་པར། ། རྣམ་དག་ལམ་ལ་ཐོགས་མེད་འཇུག་པར་ཤོག། ཅེས་པ་འདི། གཙང་བྱམས་པ་རྡོ་རྗེ་རྒྱལ་མཚན་གྱིས་དཔལ་ལྡན་ས་སྐྱའི་ཆོས་གྲྭ་ཆེན་པོ